KANEMƆ YƐ Afrikaans Albania Amharic Arabic Armenia Aukan Aymara Azerbaijani Azerbaijani (Cyrillic) Batak (Toba) Bengali Bislama Blɔfo Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatia Czech Dangme Denmark Drehu Dutch Efik Estonia Ewe Fiji Finland French Ga Garifuna Georgia Germany Guarani Gujarat Gun Haitian Creole Hebri Hela Hiligaynon Hindi Hungary Igbo Iloko Indonesia Italia Japan Kannada Kazakh Kikamba Kikaonde Kikongo Kimbundu Kinyarwanda Kirghiz Kiribati Kirundi Kongo Korea Kurdish Kurmanji (Caucasus) Kurdish Kurmanji (Cyrillic) Latvia Lingala Lithuania Luganda Luo Luvale Macedonia Macua Malagasy Malay Malayalam Mam Marathi Maya Mixe Mongolia Myanmar Nahuatl (Central) Nahuatl (Northern Puebla) Ngabere Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Poland Portugal Punjabi Quechua (Ayacucho) Quechua (Bolivia) Romania Russia Samoa Sango Saramacca Sena Sepedi Serbia Serbia (Roma) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tamil Tatar Telugu Thailand Tigrinya Tojolabal Tok Pisin Totonac Tshiluba Tshwa Tsonga Turkey Tuvalu Twi Tzotzil Ukrain Umbundu Urdu Vietnam Wallis Wolaita Xhosa Yoruba Zapotec (Isthmus) Zulu\nGBEKƐ ŋmɔŋ ni afɔ lɛ shihilɛ yɛ oshara fe nɔ fɛɛ nɔ. Be ni afɔ wɔ kɛba je lɛ mli lɛ, wɔfɔlɔi ni buɔ wɔhe. Kɛ́ wɔbɔi nyiɛmɔ lɛ, wɔnaa mɛi ni wɔkɛkpeɔ lɛ tamɔ asaabui. Wɔsheɔ amɛ gbeyei, ja wɔfɔlɔi yɛ jɛmɛ. Shi kɛ́ wɔmɔ wɔmami loo wɔpapa nine mli lɛ, wɔnuɔ he akɛ wɔyɛ shweshweeshwe.\nBe ni wɔji gbekɛ lɛ, suɔmɔ ni wɔfɔlɔi jieɔ lɛ kpo amɛtsɔɔ wɔ kɛ hewalɛ ni amɛwoɔ wɔ lɛ náa wɔnɔ hewalɛ waa. Kɛ́ wɔyɔse akɛ wɔfɔlɔi sumɔɔ wɔ lɛ, ehãa wɔnuɔ he waa akɛ wɔyɛ shweshweeshwe. Kɛ́ amɛhã wɔle akɛ wɔmiibɔ mɔdɛŋ lɛ, ewoɔ wɔ ekãa ni ehãa wɔyaa hiɛ.\nKɛ́ wɔda kɛshɛ he ko lɛ, wɔnanemɛi hu hãa wɔnuɔ he akɛ wɔyɛ shweshweeshwe. Kɛ́ wɔyɛ amɛmasɛi lɛ wɔhe jɔɔ wɔ, ni kɛ́ wɔkɛ amɛ yɛ skul lɛ wɔsheee gbeyei.\nEyɛ faŋŋ akɛ enɛ tsɔɔ shihilɛ ni akɛkpeɔ yɛ gbekɛbiiashi. Oblahii kɛ oblayei bibii komɛi yɛ ni nanemɛi kpakpai ni amɛyɔɔ lɛ faaa, ni yɛ gbekɛbii komɛi hu agbɛfaŋ lɛ, amɛfɔlɔi kwɛɛɛ amɛ ekpakpa ko. Oblayoo ko ni atsɛɔ lɛ Melissa * lɛ wie akɛ: “Be fɛɛ be ni mana weku ko ni efee ekome yɛ mfoniri mli lɛ, mikɛɔ mihe akɛ, ‘Miná kulɛ be ni miji gbekɛ, miná weku shihilɛ ni yɔɔ miishɛɛ ni tamɔ nɛkɛ.’” Ekolɛ bo hu onuɔ he nakai.\nNAAGBAI NI ANÁA KƐ́ ADA YƐ SHIHILƐ NI BƐ SHWESHWEESHWE MLI\nEkolɛ be ni odaa lɛ, onyɛɛɛ oná hekɛnɔfɔɔ yɛ bo diɛŋtsɛ omli. Ekolɛ ajieee suɔmɔ kpo tsɔ atsɔɔɔ bo ni onáaa mɔ ko ni baawo bo hewalɛ. Ebaanyɛ eba lɛ akɛ okaiɔ bɔ ni ofɔlɔi fɔɔ bémɔ ni no hã amɛgbala lɛ fite lɛ, ni ekolɛ obaanu he akɛ ohewɔ jɛ ni enɛ fɛɛ ba. Aloo nɔ ni ehiii fe fɛɛ lɛ ofɔlɔi lɛ ateŋ mɔ kome jɛɔ bo waa loo efee bo niseniianii.\nTe gbekɛ ni afeɔ lɛ nɛkɛ baafee enii ehã tɛŋŋ? Mɛi komɛi kɛ amɛhe woɔ dãatɔɔ mli ni amɛkɛ tsofai tsuɔ nii yɛ gbɛ ni esaaa nɔ be ni amɛye afii 13 kɛyaa. Mɛi komɛi hu shweɔ ni ajie mɔhedɔɔ kpo atsɔɔ amɛ ni no hãa amɛyabɔɔ gangi. Oblahii kɛ oblayei komɛi hu lɛ, akɛni amɛmiitao ni ajie suɔmɔ kɛ mɔhesusumɔ kpo atsɔɔ amɛ hewɔ lɛ, amɛyafeɔ jɔle. Shi bei pii lɛ, etsɛɛɛ ni amɛteŋ fiteɔ, ni enɛ moŋ fiteɔ sane lɛ kwraa.\nOblahii kɛ Oblayei ni kɛ amɛhe eyawooo shihilɛi nɛɛ eko mli lɛ po baanyɛ anu he akɛ amɛhe bɛ sɛɛnamɔ be ni amɛdara lɛ. Oblayoo ko ni atsɛɔ lɛ Ana lɛ wie akɛ: “Minu he akɛ mihe bɛ sɛɛnamɔ akɛni nakai ji nɔ ni mimami kɛɔ mi be fɛɛ be lɛ hewɔ. Mikaiii akɛ mimami ejie miyi loo ejie suɔmɔ kpo etsɔɔ mi pɛŋ.”\nYɛ bɔ ni wɔfɔlɔi kɛwɔ ye amɛhã yɛ wɔgbekɛbiiashi lɛ sɛɛ lɛ, nibii komɛi tamɔ gbalamlitsemɔ, gbɔlɛ mli naagbai loo bɔ ni wɔnaa wɔgbɔmɔtso wɔhãa lɛ baanyɛ ahã wɔnu he akɛ wɔhe bɛ sɛɛnamɔ. Ekɔɔɔ he eko nɔ ni baahã wɔnu he akɛ wɔhe bɛ sɛɛnamɔ lɛ, ehaŋ wɔná miishɛɛ ni ebaanyɛ efite wɔkɛ mɛi krokomɛi ateŋ. Mɛni wɔbaanyɛ wɔfee koni wɔnyɛ wɔye henumɔ nɛɛ nɔ?\nNYƆŊMƆ SUSUƆ WƆHE\nEhe miihia ni wɔle akɛ mɔ ko yɛ ni baaye abua wɔ. Wɔ fɛɛ wɔyɛ mɔ ko ni baanyɛ aye abua wɔ, mɔ ko ni miisumɔ ni eye ebua wɔ—Nyɔŋmɔ.\nEnɛ ji nɔ ni Nyɔŋmɔ tsɔ egbalɔ Yesaia nɔ ewie akɛ: “Kaakwɛkwɛɛ ohe, shi mi ji o-Nyɔŋmɔ lɛ! Mawajeo, ni maye mabuao; ni mahiɛ omli kɛ mijalɛ ninejurɔ lɛ.” (Yesaia 41:10, 13) Kwɛ bɔ ni wɔmiishɛɔ wɔhe kɛ́ wɔsusu mfonirifeemɔ wiemɔ ni tsɔɔ akɛ Nyɔŋmɔ miisumɔ ni ekɛ enine ahiɛ wɔmli lɛ he! Ehe ehiaaa kwraa akɛ wɔfeɔ yeyeeye!\nBiblia lɛ hãa wɔleɔ Nyɔŋmɔ jálɔi komɛi ni fee yeyeeye shi amɛkɛ amɛhiɛ fɔ̃ Nyɔŋmɔ nɔ lɛ he sane. Hana, ni ji Samuel mami lɛ nu he akɛ ehe bɛ sɛɛnamɔ akɛni enyɛɛɛ efɔ lɛ hewɔ. Bei pii lɛ, ayeɔ ehe fɔ yɛ kene ni eji lɛ hewɔ. Enɛ hãa edaŋ gboɔ ni bei pii lɛ, efoɔ. (1 Samuel 1:6, 8) Shi be ni Hana fɔse enaagbai lɛ eshwie Nyɔŋmɔ hiɛ lɛ, ehiɛ efeee tɔtɔɔtɔ dɔŋŋ.—Samuel 1:18.\nLalafolɔ David hu nijiaŋ je wui bei komɛi. Afii pii ni Maŋtsɛ Saul miitao lɛ agbe. Eyɛ mli akɛ David je ŋaa ni Saul tsɔ koni egbe lɛ lɛ mli shii abɔ moŋ, shi bei komɛi lɛ enuɔ he akɛ naagbai ni ekɛkpeɔ lɛ miisu lɛ. (Lala 55:4-6; 69:2) Yɛ enɛ fɛɛ sɛɛ lɛ, eŋma akɛ: “Hejɔlɛ mli kwraa po ni makã shi mawɔ yɛ; ejaakɛ bo, Yehowa, okome ohãa mihiɔ shi shweshweeshwe.”—Lala 4:9.\nHana kɛ David fɛɛ shɛrɛ amɛnaagbai lɛ amɛfɔ Yehowa nɔ, ni amɛna hu akɛ ehiɛ amɛmli. (Lala 55:23) Mɛɛ gbɛ nɔ wɔɔtsɔ wɔfee nakai nɔŋŋ ŋmɛnɛ?\nNIBII ETƐ NI BAAHÃ ONU HE AKƐ OHE YƐ SƐƐNAMƆ\n1. Okɛ ohiɛ afɔ̃ Yehowa nɔ akɛ Otsɛ.\nYesu wo wɔ hewalɛ ni wɔle e-Tsɛ ni ji “anɔkwa Nyɔŋmɔ kome lɛ.” (Yohane 17:3) Bɔfo Paulo ma nɔ mi ehã wɔ akɛ, “Ekɛ wɔteŋ mɔ fɛɛ mɔ teŋ jekɛɛɛ.” (Bɔfoi 17:27) Yakobo hu ŋma akɛ, “Nyɛtsia nyɛbɛŋkɛa Nyɔŋmɔ, ni ebaatsi ebɛŋkɛ nyɛ.”—Yakobo 4:8.\nLe ni wɔle akɛ wɔyɛ ŋwɛi Tsɛ ko ni sumɔɔ wɔ ni esusuɔ wɔhe lɛ hu ji nɔ titri ni hãa wɔkpeɔ yeyeeyefeemɔ naa. Yɛ anɔkwale mli lɛ, ebaahe be dani wɔbaanyɛ wɔná hekɛnɔfɔɔ yɛ Yehowa mli, shi mɛi babaoo ena akɛ no feemɔ yeɔ ebuaa amɛ. Yoo ko ni atsɛɔ lɛ Caroline lɛ wie akɛ: “Be ni Yehowa batsɔ mi-Tsɛ lɛ, minu he akɛ agbɛnɛ miná mɔ ko ni manyɛ makɛɛ lɛ bɔ ni minuɔ he mihãa. Enɛ hã mitsui nyɔ mimli!”\nYoo ko ni atsɛɔ lɛ Rachel lɛ hu wie akɛ: “Yehowa ji mɔ ni ye ebua mi ni mina akɛ sɛɛnamɔ yɛ mihe be ni mifɔlɔi lɛ shi mi lɛ. Mikɛ lɛ gbaa sane ni mibiɔ lɛ ni eye ebua mi kɛtsu minaagbai lɛ ahe nii. Ni eye ebua mi hu.” *\n2. Okɛ mɛi ni yɔɔ asafo lɛ mli lɛ afee tamɔ weku.\nYesu tsɔɔ ekaselɔi lɛ ni amɛna mɔ fɛɛ mɔ akɛ nyɛmimɛi hii kɛ nyɛmimɛi yei. Ekɛɛ amɛ akɛ: “Nyɛ fɛɛ lɛ, nyɛmimɛi ji nyɛ.” (Mateo 23:8) Eesumɔ ni enɔkwa kaselɔi lɛ asumɔ amɛhe ni amɛfee tamɔ weku agbo ko.—Mateo 12:48-50; Yohane 13:35.\nYehowa Odasefoi asafoi lɛ amlibii lɛ fɛɛ jɛɔ amɛtsuiŋ amɛjieɔ naanyobɔɔ kpo ni amɛshɛjeɔ amɛhe mii akɛni amɛfee tamɔ weku lɛ hewɔ. (Hebribii 10:24, 25) Mɛi babaoo naa asafoŋ kpee yaa tamɔ tsofa ni tsaa amɛhenumɔŋ naagbai lɛ kɛ pilamɔi lɛ.\nYoo ko ni atsɛɔ lɛ Eva lɛ wie akɛ: “Miná naanyo ko ni mishwɛɛɛ ehe ni nuɔ piŋmɔi ni mikɛkpeɔ lɛ shishi yɛ asafo lɛ mli. Ebo mitoi, ekane Biblia lɛ ehã mi, ni ekɛ mi sɔle. Ehãaa mihe afee shoo. Ewa mi kɛtsu minaagbai lɛ ahe nii ni mihe jɔ mi. Yelikɛbuamɔ ni ekɛhã mi lɛ hewɔ lɛ, minu he akɛ mihe yɛ sɛɛnamɔ.” Rachel hu kɛfata he akɛ: “Miná ‘nyɛ kɛ tsɛ’ yɛ asafo lɛ mli. Amɛsumɔɔ mi ni amɛhãa minuɔ he akɛ mihe yɛ sɛɛnamɔ.”\n3. Jiemɔ suɔmɔ kɛ mlihilɛ kpo otsɔɔ mɛi krokomɛi.\nKɛ́ wɔjie suɔmɔ kɛ mlihilɛ kpo wɔtsɔɔ mɛi krokomɛi lɛ, ehãa wɔkɛ amɛteŋ naanyobɔɔ lɛ hiɔ shi daa. Yesu kɛɛ akɛ: “Nɔhãmɔ hãa mɔ náa miishɛɛ fe nɔhemɔ.” (Bɔfoi 20:35) Ni ŋwanejee ko bɛ he akɛ, wɔbaana akɛ kɛ́ wɔjie suɔmɔ babaoo kpo lɛ, abaajie suɔmɔ babaoo hu kpo atsɔɔ wɔ. Yesu kɛɛ ekaselɔi lɛ akɛ, “Nyɛyaa nɔ nyɛhãa, ni mɛi baahã nyɛ.”—Luka 6:38.\nKɛ́ wɔjie suɔmɔ kpo wɔtsɔɔ mɛi ni amɛ hu amɛjie eko kpo amɛtsɔɔ wɔ lɛ, ehãa wɔnuɔ he akɛ wɔhe yɛ sɛɛnamɔ. Taakɛ Biblia lɛ tsɔɔ lɛ, “suɔmɔ sɛɛ efooo kɔkɔɔkɔ.” (1 Korintobii 13:8) María wie akɛ, “mina akɛ jwɛŋmɔi komɛi ni miná yɛ mihe lɛ ejaaa. Nɔ ni ye ebua mi ni mijie susumɔi gbohii nɛɛ yɛ mijwɛŋmɔŋ ji mɛi krokomɛi ni miyeɔ mibuaa, ejaakɛ ehãaa masusu mi pɛ mihe. Be fɛɛ be ni mafee nɔ ko mahã mɛi lɛ, mitsui nyɔɔ mimli.”\nMƆ FƐƐ MƆ BAANU HE AKƐ EHE YƐ SƐƐNAMƆ NI EYƐ SHWESHWEESHWE\nKɛ́ okɛ nibii ni awie he nɛɛ tsu nii lɛ, no etsɔɔɔ akɛ nakai henumɔi lɛ fɛɛ baalaaje shi kome ni ohe baajɔ bo kwraa. Shi amɛbaanyɛ amɛye amɛbua waa. Caroline wie akɛ: “Eyɛ mli akɛ loloolo lɛ minuɔ he akɛ mibɛ shweshweeshwe moŋ. Shi amrɔ nɛɛ lɛ minuɔ he akɛ mihe yɛ sɛɛnamɔ fe tsutsu lɛ. Mile akɛ Nyɔŋmɔ susuɔ mihe, ni miyɛ nanemɛi ni bɛŋkɛɔ mi ní minyɛɔ mimuɔ mifɔ̃ɔ amɛnɔ.” Rachel hu nuɔ he nakai nɔŋŋ. Ewie akɛ: “Yɛ be kɛ beiaŋ lɛ, miwerɛ hoɔ mihe. Shi miyɛ asafoŋbii ni tamɔ nyɛmimɛi kɛhã mi ni mibiɔ amɛdɛŋ ŋaawoo, ni amɛyeɔ amɛbua mi ni minaa mihe akɛ mihe yɛ sɛɛnamɔ. Ni nɔ ni fe fɛɛ lɛ, mikɛ miŋwɛi Tsɛ lɛ gbaa sane daa. Enɛɛmɛi ji nibii ni eye ebua mi.”\nBiblia lɛ ewie akɛ jeŋ hee ko ni baahã mɔ fɛɛ mɔ fɛɛ anu he akɛ eyɛ shweshweeshwe lɛ baaba\nNɔ kroko hu yɛ ni baahã wɔfee shweshweeshwe kɛya naanɔ. Biblia lɛ ewie akɛ jeŋ hee ko ni baahã mɔ fɛɛ mɔ fɛɛ anu he akɛ eyɛ shweshweeshwe lɛ baaba. Nyɔŋmɔ Wiemɔ lɛ ewo shi akɛ: “Mɔ fɛɛ mɔ aaatá eweintso kɛ egbamitso shishi, ni mɔ ko woŋ amɛhe gbeyei.” (Mika 4:4) Yɛ nakai beiaŋ lɛ, mɔ ko mɔ ko nuŋ he akɛ ebɛ shweshweeshwe, ni mɔ ko hu efeŋ wɔ efɔŋ ko. Nibii ni ejɛ naagbai ni wɔkɛkpe bei ko ni eho lɛ mli ni wɔnyɛɛɛ wɔjie kɛjɛ wɔjwɛŋmɔŋ lɛ baafee ‘tsutsu nii ni akaiŋ dɔŋŋ.’ (Yesaia 65:17, 25) Nyɔŋmɔ kɛ e-Bi Kristo Yesu baato ‘anɔkwa jalɛ’ amashi, ni no baahã wɔná ‘hejɔɔmɔ kɛ toiŋjɔlɛ kɛya naanɔ.’—Yesaia 32:17.\n^ kk. 5 Atsake mɛi lɛ agbɛ́i.\n^ kk. 21 Yehowa Odasefoi kɛ mɛi ni miisumɔ ni amɛtsi amɛbɛŋkɛ Nyɔŋmɔ lɛ kaseɔ Biblia lɛ ní amɛheee nɔ ko.\nBɔ ni Mɔ ko ni bɛ Shweshweeshwe lɛ Nuɔ He Ehãa\n“Kɛ́ mitsɛ tɔ dãa lɛ, ekɛ mlifu bolɔɔ waa, kɛkɛ lɛ lɛ gbɔmɔ lɛ fɛɛ etsake. Etsɔ tamɔ osɔ ko ni hiɛ efee kramakrama ni miitao kooloo ko emɔ. Ni mibatsɔ tamɔ gwantɛŋbi ko ni ŋmiŋmi emɔ lɛ, ní miitee ehe koni ekana mi. Kɛ́ makɛɛ lɛ, daa gbi lɛ mitsɔɔ shihilɛ ni yɔɔ gbeyei nɛɛ mli.”—Nibii ni Caroline kɛkpe yɛ egbekɛbiiashi.\n“Minu he akɛ mɔ ko mɔ bɛ ni manyɛ mikɛ mihe afɔ̃ enɔ. Etamɔ nɔ ni milaaje yɛ gɔŋ ko yiteŋ, ni miibolɔ kɛhã yelikɛbuamɔ, shi mɔ ko mɔ ko nuuu mihe ni ebaaba ebaye ebua mi.”—Eva, yoo ko ni ewu tse lɛ gbãla nyɛsɛɛ nɛɛ.\n“Mitsɛ fɔɔ bolɔmɔ kɛ mi woo akɛ, ‘Gbekɛ fɔŋ ji bo. Mɔ ko mɔ ko sumɔŋ osane!’ Mikɛ afii pii ekɛɛ mihe akɛ jeee gbɔmɔ gbonyo ji mi, ni akɛ, mɛi sumɔɔ misane. Mitsɔ tamɔ gbee bi ko ni edɔ elei ewo esɛɛ ni miitao mɔ ko kɛ enine ashwɛ ehe, shi enaaa.”—Mark, etsɛ bɔ lɛ ahora.\n“Bei komɛi kɛ́ mina yoo ko ni he yɔɔ fɛo lɛ, mikɛ lɛ toɔ fɔfɔi fɛfɛo ko ni mɔ fɛɛ mɔ baasumɔ akɛ ená yɛ eshĩa lɛ he. Shi mi lɛ, mitamɔ jwɛi ko kɛkɛ ní efeŋ mɔ ko mɔ ko fɛo.”—María, yoo ko ni nuɔ he akɛ ehe bɛ fɛo.\n“Be ni miná afii 12 pɛ lɛ, mifɔlɔi fã kɛtee maŋ kroko nɔ ni amɛshi mi koni makwɛ minyɛmimɛi yei bibii enyɔ lɛ. Mihe bafee shoo waa. Mishwe ni mana mɔ ko ni baakwɛ mi ní baakɛɛ mi akɛ miibɔ mɔdɛŋ. Shi minu he tamɔ nɔ ni milaaje yɛ koo hayii ko ni mli ewo duŋ mli. Eyɛ mli akɛ mibɔ mihe mɔdɛŋ moŋ, shi miná ni kulɛ mije shihilɛ nɛɛ mli. Miitao ni maná miishɛɛ ni manu he akɛ miyɛ shweshweeshwe.”—Rachel, mɔ ko ni fɔlɔi eshi lɛ amɛyahi maŋ kroko nɔ.